‘এমন কোনো প্লেয়ার নেই নিক্সন চৌধুরীর তিন থানায় ভোট কাটবে’
ফরিদপুর-৪ (ভাঙ্গা, সদরপুর ও চরভদ্রাসন) আসনের সংসদ সদস্য ও যুবলীগের সভাপতিমণ্ডলীর সদস্য মজিবুর রহমান চৌধুরী ওরফে নিক্সন বলেছেন, 'বাংলাদেশে এমন কোনো প্লেয়ার এখনো পয়দা হয় নাই যে নিক্সন চৌধুরীর তিন থানায় এসে ভোট কাটবে।'
আজ মঙ্গলবার বিকেলে ভাঙ্গার আজিমনগর ইউনিয়নের শিমুলবাজারে আয়োজিত সভায় তিনি এ কথা বলেন।
স্বতন্ত্র প্রার্থী হিসেবে নিজের নির্বাচনী প্রতীক ঈগল মার্কার  প্রচারণায় এই সভার আয়োজন করা হয়।
ওই আসনের আওয়ামী লীগ মনোনীত প্রার্থী কাজী জাফর উল্যাহকে চাচা সম্বোধন করে নিক্সন বলেন, 'আপনি তো চাচা, দুইবার ইলেকশন কইরা ভাইস্তারে চিনলেন না! আপনার মতো একটা না, ১০০ প্লেয়ারও ভোট কাটার ক্ষমতা রাখে না। ধমক কম দেন। বাংলাদেশে এমন কোনো প্লেয়ার এখনো পয়দা হয় নাই যে নিক্সন চৌধুরীর তিন থানায় এসে ভোট কাটবে। সে যত বড় নেতা হোক আর হেভিওয়েট হোক।'
কাজী জাফর উল্যাহর উদ্দেশে তিনি আরও বলেন, 'গতবার সিংহের (২০১৮ সালের নির্বাচনে নিক্সনের প্রতীক) থাবায় আপনি পাঁচ বছর এলাকায় আসেন নাই। এবার ঈগলের ছোবলে আরও ১০ বছর আসবেন না।
'বারবার আমার ফুপু শেখ হাসিনা নৌকাটা আপনাকে দেয় আর বৈঠাটা আমাকে দেয়। আমি সেই বৈঠা নিয়ে ভেলা বেয়ে নদী পার হই, আর আপনি খালি নৌকা নিয়ে নদীর মধ্যে খালি ঘুরেন,' বলেন তিনি।
সভায় ভাঙ্গা উপজেলা পরিষদের চেয়ারম্যান মো. হাবিবুর রহমান, আওয়ামী লীগ নেতা ফাইজুর রহমানসহ স্থানীয় যুবলীগ ও আওয়ামী লীগের নেতাকর্মীরা উপস্থিত ছিলেন।

ফরিদপুর-৪ (ভাঙ্গা, সদরপুর ও চরভদ্রাসন) আসনের সংসদ সদস্য ও যুবলীগের সভাপতিমণ্ডলীর সদস্য মজিবুর রহমান চৌধুরী ওরফে নিক্সন বলেছেন, 'বাংলাদেশে এমন কোনো প্লেয়ার এখনো পয়দা হয় নাই যে নিক্সন চৌধুরীর তিন থানায় এসে ভোট কাটবে।'